*****

ΑΠΟΦΑΣΗ αριθ. 559/84/ΕΚΑΧ ΤΗΣ ΕΠΙΤΡΟΠΗΣ

της 29ης Φεβρουαρίου 1984

που αφορά την τροποποίηση της απόφασης αριθ. 3715/83/ΕΚΑΧ για τον καθορισμό ελάχιστων τιμών για ορισμένα προϊόντα σιδήρου και χάλυβα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 3715/83/ΕΚΑΧ της Επιτροπής της 23ης Δεκεμβρίου 1983 για τον καθορισμό ελάχιστων τιμών για ορισμένα προϊόντα σιδήρου και χάλυβα (1), και ιδίως το άρθρο 7,

Εκτιμώντας ότι:

κατά τον καθορισμό του επιπέδου των ελάχιστων τιμών, η Επιτροπή έλαβε υπόψη το βαθμό αστάθειας και ευπάθειας της αγοράς σιδήρου και χύλυβα, λόγω, ιδίως, της αβεβαιότητας για την ανανέωση του καθεστώτος των ποσοστώσεων παραγωγής, σύμφωνα με το άρθρο 58 της συνθήκης, μετά τις 31 Ιανουαρίου 1984, και του ελοχεύοντος κινδύνου να μην υπάρχει πλέον η θέληση να υπερνικηθούν τα προβλήματα της αγοράς του χάλυβα στο πλαίσιο μιας κοινοτικής πολιτικής·

για τους λόγους αυτούς, καθόρισε με σύνεση τις ελάχιστες τιμές διαφόρων προϊόντων σε επίπεδα χαμηλότερα από εκείνα στα οποία τα συμπεράσματα από τις πολυάριθμες διαβουλεύσεις της θα έπρεπε κανονικά να την έχουν οδηγήσει· κατ' αυτό τον τρόπο, μέσα στο όριο εκτίμησής της, υποεκτίμησε τις ελάχιστες τιμές·

η Επιτροπή κρίνει ότι οι φόβοι που της υπαγόρευαν τη σύνεση έχουν τη στιγμή αυτή εκλείψει· πράγματι, το καθεστώς των ποσοστώσεων παραγωγής παρατάθηκε μέχρι τις 31 Δεκεμβρίου 1985 σύμφωνα με την απόφαση αριθ. 234/84/ΕΚΑΧ της Επιτροπής (2)· ότι, εξάλλου, νέα μέσα ενισχύουν τον κοινοτικό μηχανισμό, και συγκεκριμένα, ένα σύστημα ελέγχου των ελάχιστων τιμών και εγγυήσεων για την πληρωμή των προστίμων έχει θεσπισθεί από την απόφαση αριθ. 3716/83/ΕΚΑΧ της Επιτροπής (3) και η καθιέρωση, με την απόφαση αριθ. 3717/83/ΕΚΑΧ της Επιτροπής (4), πιστοποιητικών παραγωγής και συνοδευτικών εγγράφων για τις παραδόσεις ορισμένων προϊόντων·

η Επιτροπή είναι ήδη σε θέση να προβεί στη διαπίστωση ότι λόγω της εφαρμογής των ελάχιστων τιμών και της έναρξης ισχύος των άλλων προαναφερόμενων μέτρων από την 1η Ιανουαρίου 1984, καθώς και εξαιτίας του γεγονότος της δραστηριοποίησης της ζήτησης, οι τιμές θα επανακτήσουν μεγαλύτερη σταθερότητα κατά τη διάρκεια του πρώτου τριμήνου του 1984·

η Επιτροπή θεωρεί απαραίτητη την παγίωση των εν λόγω τιμών για τις παραδόσεις από την 1η Απριλίου 1984· κρίνει ότι είναι σκόπιμο να διορθωθεί το επίπεδο των ελάχιστων τιμών που πρέπει να εφαρμοστούν από την ημερομηνία αυτή για ορισμένα προϊόντα, μέσα στο όριο εκτίμησης που είχε καθορίσει προηγουμένως· θεωρεί επίσης ότι, υπό τις παρούσες συνθήκες, πρέπει να επέλθει διόρθωση των ελάχιστων τιμών κατά +9 ECU ανά τόνο, για τα προϊόντα αυτά,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 1 παράγραφος 1 της απόφασης αριθ. 3715/83/ΕΚΑΧ, για τα ακόλουθα προϊόντα, η μέγιστη προσωρινή έκπτωση τροποποιείται ως εξής:

- 44 αντί 53 ECU/τόνο για τις φαρδιές ταινίες θερμής έλασης,

- 40 αντί 49 ECU/τόνο για τα κομμένα κατά μήκος φύλλα, εκτός των φαρδιών ταινιών θερμής έλασης,

- 40 αντί 49 ECU/τόνο για τις κομμένες λαμαρίνες θερμής έλασης, εκτός των φαρδιών ταινιών θερμής έλασης,

- 57 αντί 66 ECU/τόνο για τις λαμαρίνες θερμής έλασης (plaques ),

- 26 αντί 35 ECU/τόνο για τις λαμαρίνες ψυχρής έλασης,

- 26 αντί 35 ECU/τόνο για τους μορφοχάλυβες και δοκίδες της κατηγορίας 1.

Άρθρο 2

Με την επιφύλαξη του άρθρου 3 παράγραφος 1 της απόφασης αριθ. 3715/83/ΕΚΑΧ, οι νέες ελάχιστες τιμές που προκύπτουν από το άρθρο 1 είναι υποχρεωτικές για τις παραδόσεις που πραγματοποιούνται στο εσωτερικό της κοινής αγοράς από την 1η Απριλίου 1984.

Άρθρο 3

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 29 Φεβρουαρίου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 373 της 31. 12. 1983, σ. 1.

(2) ΕΕ αριθ. L 29 της 1. 2. 1984, σ. 1.

(3) ΕΕ αριθ. L 373 της 31. 12. 1983, σ. 6.

(4) ΕΕ αριθ. L 373 της 31. 12. 1983, σ. 9.